**Um drög að frumvarpi til laga um breytingar á sveitarstjórnarlögum og lögum um tekjustofna sveitarfélaga.**

Hreppsnefnd Kjósarhrepps sendi samgöngu og sveitarstjórnarráðuneytinu ályktun hreppsnefndar frá 4.6.2019 í tilefni af grænubókinni.

Hér eru ásamt öðru dregin fram nokkur atriði í ályktuninni í tilefni frumvarpsdraganna.

Sveitarfélagið er fámennt og hefur átt gott samstarf við Reykjavíkurborg og Mosfellsbæ varðandi fræðslumál og félagsmál. Er það í góðu samræmi við samstarf sveitarfélaganna á höfuðborgarsvæðinu sem eiga í umfangsmiklu samstarfi um þætti sem hagkvæmt er að vinna saman að. Nefna má sérskóla fyrir fötluð börn, sem sveitarfélögin nýta saman. Einnig almennan rekstur svo sem brunavarnir, sorpeyðingu, vatnsöflun og sameiginlega hitaveitu þar sem það þykir hagkvæmt. Sjálfbær sveitarfélög með mikla samvinnu.

Kjósarhreppur er með rekstur eigin hitaveitu. Góð afkoma hefur gert sveitarsjóði kleyft standa á bak við uppbyggingu hitaveitu með öflugu eiginfjárframlagi. Hitaveitan hefði aldrei verið byggð ef Kjósin væri hluti af nálægu þéttbýlissveitarfélagi. Á þessu ári mun sveitarsjóður ljúka lagningu á ljósleiðara í öllu sveitarfélaginu. Á sama tíma er vestari hluti Kjalarness enn án hitaveitu og ljósleiðara áratugi eftir sameiningu við Reykjavík. Mikið framlag frá sveitarsjóði var lagt í bæði verkefnin. Skuldastaða Kjósarhrepps verður undir skuldaviðmiði í árslok 2020 þrátt fyrir uppbygginguna og fer hratt lækkandi.

Hafa ber í huga að reynsla fámennra sveitarfélaga utan þéttbýlis af sameiningu við mun stærri sveitarfélög í þéttbýli hefur ekki reynst að öllu leyti til bóta hvað varðar ýmsa nærþjónustu.

Kjósarhreppur rekur margvíslega þjónustu innan sveitarfélagsins sem ekki er sjálfsagt að verði áfram jafngóð eða betri með sameiningu við annað sveitarfélag.

Sveitarstjórn Kjósarhrepps hefur fullan skilning á því að setja þurfi einhverja viðmiðun fyrir sveitarfélög varðandi sjálfstæði þeirra sem þá byggist á fjárhagslegum styrk þeirra meðal annars. Viðmið varðandi tiltekinn íbúafjölda er hins vegar óútskýrt og því óskiljanlegt.

Karl M. Kristjánsson

oddviti og sveitarstjóri KJósarhrepps.